b'\n_START_ARTICLE_\nRehijar\n_START_PARAGRAPH_\nRehijar (? - 456.) bio je svevski kralj Galicije, poznat kao prvi katolik me\xc4\x91u germanskim kraljevima, odnosno prvi germanski vladar koji je kovao novac sa svojim likom. Bio je sin poganskog kralja Rehile, a vjeruje se kako su ga prije stupanja na prijestolje pokrstili hispanorimski misionari. Suvremeni povjesni\xc4\x8dari navode kako je ta odluka bila politi\xc4\x8dki motivirana, odnosno da je on njome nastojao ste\xc4\x87i saveznike me\xc4\x91u lokalnim hispanorimskim stanovnicima u borbi za dominaciju nad Pirinejski poluotokom. U svakom slu\xc4\x8daju, njegov primjer nisu slijedili njegovi sunarodnjaci, koji su, prema svjedo\xc4\x8denju biskupa Hidacija ostali pogani; Hidacije ga tako\xc4\x91er opisuje kao ratobornog vladara koji nije previ\xc5\xa1e mario za kulturu niti po\xc5\xa1tovao rimsko pravo._NEWLINE_O\xc5\xbeenio se za vizigotsku princezu, k\xc4\x87er kralja Teodorika I.. Od 448. je poduzeo niz pohoda protiv Baska i na sredozemnu obalu Hispanije, pri \xc4\x8demu je kao saveznike koristio Bagaude, odnosno pobunjene seljake. Godine 455. je po nalogu zapadnorimskog cara Avita na njega pohod pokrenuo vizigotski kralj Teodorik II., a u kome su sudjelovali i Franci i Vizigoti. Svevska je vojska pora\xc5\xbeena 5. listopada 456. kraj Astorge; Rehijar je pobjegao na zapad, ali je u prosincu uhi\xc4\x87en i pogubljen. Njegova je smrt dovela do raspada svevske dr\xc5\xbeave na nekoliko suprotstavljenih klanova. Formalno ga je naslijedio vizigotski velmo\xc5\xbea Aioulf, odnosno svevski plemi\xc4\x87 Maldras.'